Vruntliken grot vorgescreven mit begeringe veles gudes. Willet weten, erwerdighen borgermeystere unde radmen to Revele, also ik jw latest toscreff eynen breff, dat my myn iseren gehindert wart dar in juwer stad Revele, unde gy my dar juwe twe breve up gescreven hebben, dat dat myne, dat ik in juwe stad sande, scholde geleydet unde geveleghet wesen vor jw unde de juwen binnen juwer stad unde ute juwer stadh: hiirumme bidde ik jw, dat gy my juwe antwarde toscriven, off ik der velicheyt unde des geleydes ok geneten moghe, so dat my dat myne, dar ik mit rechte to gekomen bin, wedderwerde, also ik jw eer gebeden unde gescreven hebbe. Unde scrivet my dat antwarde to by dessem boden Lasse Bunden. Hiirmede bevele ik jw Gode to langen tiiden. Gescreven uppe Raseborgh an unser leven vrouwen avende visitacionis anno xxx°. Otto Pogwisch, ritter. Adress: Den erwerdighen heren, den borgermeysteren unde den radmannen der stad Revele, kome desse breff mit werdicheyt.